વરલી ગામના સામાજિક કાર્યકર વનરાજસિંહ ગોહિલ કહે છે કે, “દરેક સમસ્યા આ ટાપુ પર જોવા મળે છે. કનેવાલ તળાવ એક ટૂરિઝમ સ્પોટ પણ છે અને તેના વિકાસ માટે કરોડો રૃપિયા ફાળવવામાં આવ્યા છે પણ તેનો નહિવત ઉપયોગ થયો છે. નવેમ્બરથી લઇને ફેબ્રુઆરી સુધી અહીં યાયાવર પક્ષીઓ જોવા મળે છે. જે માટે સહેલાણીઓ પણ આવતા હોય છે પરંતુ કોઇ વ્યવસ્થા ના હોવાના કારણે પરત ફરે છે. રહી વાત ટાપુ પર વસતા લોકોની તો ઇલેક્શન સમયે તે લોકોના દરેક પ્રશ્નો હલ થશે તેવી ઠાલી સાંત્વના આપવામાં આવે છે પરંતુ જેવો મતદાનનો દિવસ પસાર થાય કે તમે કોણ અને અમે કોણ જેવી સ્થિતિ ઊભી થાય છે. અહીં રહેતા લોકોને એમ થાય છે કે આજે નહીં તો કાલે કોઇક તો અમારી સમસ્યાને દૂર કરશે એમ માનીને કનેવાલ ટાપુ પરથી વરલી અને ત્યાંથી પણ ત્રણ ચાર કિલોમીટરનું અંતર કાપીને મતદાન કરવા જાય છે. અમે પણ એવી આશા રાખીએ કે તે લોકો માટે ટાપુ પર જ મતદાન કેન્દ્રની વ્યવસ્થા ઉભી થાય. જો કે આ વખતે પણ હજુ સુધી આવી કોઇ વ્યવસ્થા ઊભી કરવાની વાત સુદ્ધાં થઇ નથી. ચૂંટાઇ આવનારો નેતા ટાપુના રહેવાસીઓ માટે ખરેખર કોઇ સુવિધા ઊભી કરે છે, સમસ્યાઓનું નિરાકરણ લાવે છે કે પછી તેમના પુરોગામી નેતાઓને જ અનુસરે છે.”